جمهورباشقانی رجب طیب اردوغان، قارا دنیزده ۵۸ میلیارد مکعب متر یئنی طبیعی گاز رزروی کشف ائتدیکلرینی آچیقلادی.
جمهورباشقانی اردوغان باشکند آنکاراداکی جمهورباشقانلیغی ساراییندا باخانلار قورولو توپلانتیسیندان سونرا میللته سسلندی.
تورکیه‌نین آرتیق یالنیز اؤزو اوچون ساوونما صنایعی محصوللاری دیزاین ائد‌ن و اۆره‌تن بیر اؤلکه حالینا گلمه‌نین اؤته‌سینه گئچدیگینی وورغولایان اردوغان:
"هر گئچن گون آرتان صادراتیمیزلا بوتون دونیادا ساوونما صنایعیمیزین محصوللاری ایله آدین‌دان سؤز ائتدیره‌ن بیر مؤوقعیته گلدیک" دئدی.
گلن ایل گوونلیکده، ترورو قایناغیندا قوروتما استراتژیسینی بوتون گونئی سرحدلری بویو عزمله تطبیق ائتمه‌گی داوام ائتدیره‌جکلرینی وورغولایان اردوغان:
"اؤزللیکله سوریه‌دن اؤلکه‌میزه قارشی تهدیدلری تامامیله آرادان قالدیرماق اوچون ۳۰ کیلومتر درینلیکده‌کی گوونلیک خطیمیزده‌کی بوشلوقلاری قاپاداجاق یئنی آددیملار آتاجاغیق" ایفاده‌سینی ایشلتدی.
قارا دنیزده ۵۸ میلیارد مکعب متر یئنی طبیعی گاز رزروی کشف ائتدیکلرینین موشتولوغونو وئره‌ن اردوغان، قارا دنیزده‌کی گاز رزروینین ۷۱۰ میلیارد مکعب متره چاتدیغینی، بؤلگه‌ده کشف ائدیله‌ن طبیعی گازین اولوسلارآرسی بازارداکی قارشیلیغینین ۱ تریلیون دلار اولدوغونو بیلدیردی.
جمهورباشقانی، قارا دنیزده یئنی طبیعی گاز آختارما فعالیتلرینی داوام ائتدیره‌جکلرینی بیلدیردی.
